पाएं अपने शहर की ताज़ा ख़बरें और फ्री ई-पेपरडाउनलोड करें
गुरुवार को नगर परिषद के कार्यपालक पदाधिकारी संजय कुमार ने गूगल मीट के माध्यम से नगर परिषद के जनप्रतिनिधियों के साथ बैठक की। बैठक में नगर परिषद की अध्यक्ष पिंकी केसरी व विभिन्न वार्डों के वार्ड पार्षदगणों ने भाग लिया।कार्यपालक पदाधिकारी ने सभी जनप्रतिनिधियों से अनुरोध किया कि वे अपने अपने वार्ड में कोविड-19 रोकथाम संबंधी यथासंभव उपाय अपने स्तर पर भी करें।
वे न केवल लोगों को मास्क, सामाजिक दूरी आदि के बारे में जागरूक करें, बल्कि अनावश्यक बाहर ना निकलने तथा प्रतिबंधित श्रेणी के प्रतिष्ठानों को नहीं खोलने को लेकर भी सरकार के दिशा-निर्देशों से लोगों को अवगत कराएं। जनप्रतिनिधियों से अनुरोध किया गया कि यदि उनके वार्ड में किसी को कोरोना के आम लक्षण नजर आते हैं, तो उसे नजरअंदाज ना करें।
लोगों को जागरुक करें कि टेस्ट रिपोर्ट आने के पहले भी वे चिकित्सक की सलाह पर कोविड प्रोटोकॉल की दवाइयों को आरंभ कर दें, ताकि टेस्ट रिजल्ट के आने तक स्थिति नियंत्रण से बाहर ना हो पाए। उन्होंने जनप्रतिनिधियों से अनुरोध किया कि वे प्रधानमंत्री आवास योजना के ऐसे लाभुकों को प्रेरित करें जिन्होंने अब तक अपना काम आरंभ नहीं किया है। ताकि उन्हें योजना की प्रथम किस्त दी जा सके। अनुरोध किया कि वे अपने अपने वार्ड में नालियों की साफ-सफाई, सैनिटाइजेशन आदि कार्यों में भी नगर परिषद की टीम का समन्वयात्मक सहयोग करें।
अध्यक्ष पिंकी केसरी ने वार्ड पार्षदों तथा नगर परिषद के कर्मियों से अपील की कि वे अपना तथा अपने परिवार का समुचित ध्यान रखें। सभी जनप्रतिनिधियों ने एक स्वर में यह भी मांग रखी कि कुछ ऑक्सीजन सिलेंडर नगर परिषद को भी आंतरिक स्रोत से खरीदना चाहिए ताकि आकस्मिक स्थितियों में आमजन के काम आ सकें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn